SA man glo met dwelms in maag betrapJason Dylan Walker. Foto: Verskaf Walker is op 20 November in hegtenis geneem nadat hy op die Kaapstad Internasionale Lughawe geland het. Kapt. Lloyd Ramovha, woordvoerder van die Valke, het gesê ‘n intelligensie-gedrewe operasie deur lede van die Valke se dwelmstoepassingsagentskap en die grenspolisie het gelei tot Walker se inhegtenisneming nadat passasiers van ’n vlug van Luanda, Angola, op die lughawe aangekom het. Volgens Ramovha het Walker voldoen aan die beskrywing rakende ’n wenk wat ontvang is. Hy is na ’n mediese instansie geneem vir x-strale wat glo gewys het daar is onbekende voorwerpe in sy maag. Dit is glo later as pakkies kokaïen geïdentifiseer. Daar is glo 35 pakkies gevind ter waarde van nagenoeg R200 000. Die saak teen Walker is tot 29 November uitgestel vir verdere ondersoek. Walker, oorspronklik van Malmesbury naby Kaapstad, bly in aanhouding.